Bejaarde vrou in haar huis vermoor | Netwerk24
Deur Warda Meyer 24 Februarie 2020 22:02
Susanna Maria Elizabeth Nell (84). Foto: Verskaf
Susanna Maria Elizabeth Nell (84) is vermoedelik in haar sitkamer versmoor, en haar lyk is met ’n hoop klere versteek.
Buurtwaglede van Fochville het bevestig dat die bejaarde vrou, vermoedelik aangeval is deur mans wat glo saam met een van die mans se ma op dié plaas bly en ’n woonstel by die bejaarde Nell gehuur het.
Volgens ’n plaaswerker was die slagoffer glo laas omstreeks 04:00 lewend gesien toe sy hom gevra het om haar selfoon te herlaai.
Toe die werker later die oggend kom om die sleutels te kry om oop te sluit, het Nell nie geantwoord nie.
JC van der Merwe, van die Fochville gemeenskapspolisiëringsforum, sê die werker het oral geklop en geen reaksie gekry nie.
“Hy het om die huis geloop en gesien dat die slaapkamervenster en die diefwering oopgedwing is.
Hy het dadelik alarm gemaak,” sê Van der Merwe.
Volgens hom is daar eers gesukkel om die slagoffer op te spoor en moes die polisie se honde-eenheid ingeroep word. “Die eenheid het later haar lyk gevind en sy is vermoedelik verwurg. Die lyk is onder baie klere in die eetkamer versteek.”
Die slagoffer se selfoon se sein is laas by ’n selfoontoring in die Klerksdorp-omgewing opgetel.
Van der Merwe sê die familie vermoed dat die twee aanvallers op die plaas gebly het.
Volgens hom is die twee verdagtes glo aangekeer.
Intussen het die polisie nog nie navrae beantwoord nie.
Meer oor: Fochville | Twee Mans
Bejaarde egpaar oorleef plaasaanval
Bejaarde in Kraaifontein dood toe rowers hom aanval